runetrust/blame-folketinget-dk huggingface dataset:
Nanna W. Gotfredsen (M), 2025-12-11:
Jo, det er jeg helt enig i.
Det var ordføreren ikke præcis omkring.
Der blev talt om en arbejdsgruppe, der også kunne lukke nogle døre, og så blev jeg bare endnu mere opskræmt, i forhold til hvilken arbejdsgruppe det er, der skal nedsættes.
Det ville være fantastisk.
Altså, pressen er begyndt at vågne lidt op og dækker det mere i den offentlige samtale.
Der er flere og flere mennesker og videnspersoner, og der er mere og mere viden, der bliver formidlet ved alle mulige events.
Lad os lave en arbejdsgruppe herinde på tværs og holde nogle events her.
Det ville jeg synes var vigtigt, nemlig at understøtte den offentlige samtale om det og højne den offentlige viden.
Rasmus Lund-Nielsen (M), 2025-12-11:
Hvis det nu var sådan, at der slet ikke var noget omkring det her med, at der jo er krav om, at det skal foregå sikkert at have sine børn i daginstitution, hvis der slet ikke var en del af pædagoguddannelsen, der handlede om førstehjælp osv., så ville jeg da være enig i, at der manglede at blive foretaget noget på området.
Men når vi ved, at det er en del af pædagoguddannelsen, og vi tilfører midler til, at de kommunalt kan beslutte at sige, at nu vil de gerne bruge løbende opkvalificering og bruge midler på, at de skal have bedre kompetencer inden for førstehjælp, så synes jeg, det er vigtigt, at vi opretholder den der balance mellem detailregulering fra Christiansborg og det kommunale selvstyre.
Theresa Berg Andersen (SF), 2025-12-11:
Jeg har sagt, at ministeren har sagt, at det koster 9 mio. kr. at opkvalificere en tredjedel løbende hvert år.
Det er pebernødder.
Men når vi kommer dertil, mener jeg også, at opkvalificeringspuljen skal alt muligt andet.
Så her vil man gerne som støtteparti og regering have fingrene nede i kagedåsen og sige: Så skal I bruge det her, og det har vi tillid til, at I gør.
Men alligevel vil vi ikke lave en lov og sige, at det er det, der skal til.
Altså, vi vil gerne bestemme, hvad de skal bruge deres penge til, eller opfordre, men alt andet lægger vi fra os.
Rasmus Lund-Nielsen (M), 2025-12-11:
For jeg er da enig med ordføreren i, at det her også handler om en løbende opkvalificering.
Og det er jo så det, vi afsætter penge til.
Helene Brydensholt (ALT), 2025-12-11:
Nu er det jo sådan, at udviklingen er gået derhen, at rigtig mange af dem, der er ansat i de danske dagtilbud, er pædagogmedhjælpere og ikke pædagoger, som har gået på en uddannelse, hvor de har fået sådan et kursus.
Så der vil jo være rigtig mange ansatte ude i dagtilbuddene, som ikke ved, hvad de skal stille op, hvis de ender i en situation, hvor de skal udføre førstehjælp.
Jeg vil gerne høre ordføreren, om ordføreren og Moderaterne mener, at kommunernes selvbestemmelse er vigtigere end barnets tarv og sikkerhed.
Rasmus Lund-Nielsen (M), 2025-12-11:
Tak for ordet, og tak til de over 50.000, der har skrevet under på det her borgerforslag.
Jeg har selv to børn i dagtilbud, og det her borgerforslag udspringer af det vel mest hjerteskærende, man kan blive udsat for i sit liv, nemlig at blive overbragt den ubærlige besked om, at ens barn har mistet livet.
I det her tilfælde var anledningen en tragisk ulykke i en privat pasningsordning, hvor en lille pige på blot 10 måneder mistede livet, og det er umuligt ikke at blive berørt over det.
Derfor er det også helt legitimt, at forældre spørger sig selv: Gør vi nok for at forebygge det værst tænkelige?
Forslagets intention deler vi derfor fuldt ud.
Forældre skal være trygge, når de afleverer deres børn.
De skal have vished om, at det miljø, deres børn passes i, er sikkert, og den ambition er der ikke nogen som helst uenighed om.
Men hvad angår vejen dertil, er vi nødt til at være præcise, for dagtilbud, folkeskoler og fritidstilbud er i Danmark et kommunalt ansvar.
Kommunerne har allerede i dag pligt til at sikre, at deres tilbud er indrettet sikkerhedsmæssigt forsvarligt, og at personalet har de kompetencer, som situationerne kræver, samt de fornødne hjælpemidler, også hvad angår førstehjælp, i ulykkestilfælde, hvor arbejdets art gør det påkrævet.
Kommunerne kan allerede nu stille krav om førstehjælpskurser i kommunale og private dagtilbud, ligesom førstehjælp også er en del af pædagoguddannelsen og har været det siden 2010.
Så når vi i Moderaterne og regeringen ikke støtter forslaget, er det ikke, fordi ønsket om tryghed ikke er legitimt; det er det i allerhøjeste grad.
Men vi skal ikke lave christiansborglovgivning på områder, hvor kommunerne allerede har både ansvar og redskaber.
Vi skal sikre, at de har kompetencerne og midlerne til at kunne handle, og det er præcis det, som regeringen gør ved også her senest at have givet mulighed for, at en del af midlerne i opkvalificeringspuljen kan bruges til kurser i førstehjælp.
Vi er også meget åbne over for at kigge ind i en beretningstekst i udvalgsarbejdet og vil se frem til arbejdet med det.
Tusind tak for ordet.
Helena Artmann Andresen (LA), 2025-12-11:
Jeg synes alligevel, der er forskel på at lave et statsligt reguleret krav og at have tillid til din dagtilbudsleder og kommunerne, som det er nu.
Helt grundlæggende synes jeg, det er noget, kommunerne skal have styr på.
Baseline er, at der selvfølgelig skal være personale ude i dagtilbuddene, der kan yde førstehjælp.
Så er spørgsmålet så, om det er kommunens ansvar eller det er dagtilbudslederens ansvar at gå at holde øje med, hvornår de her førstehjælpskurser så udløber for personalet.
Theresa Berg Andersen (SF), 2025-12-11:
Der er ingen tvivl om, at SF går konstruktivt til værks i forhold til lige nøjagtig det her forslag, for vi har alle en interesse i små skridt.
Jeg lytter mig også til, at ordføreren stiller spørgsmålstegn ved det her med, om det her giver mere bøvl i forhold til tilsyn.
Vi hører jo ordførerne stå og sige, at det er kommunernes pligt at føre tilsyn med, at forholdene, bl.a. sikkerheden, er i orden.
Så ville ordføreren ikke tænke, at hvis det her var et krav, var det jo løst, altså at så skulle der jo ikke det samme tilsyn til?
Så var det jo et spørgsmål om det, Liberal Alliance godt kan lide, nemlig tillid, og at når loven siger det, har vi selvfølgelig en forventning om, at loven bliver overholdt.
Jeg bliver så træt, og jeg bliver så træt, hver gang jeg får at vide, at det her er et kommunalt ansvar.
Det var, fordi jeg ville ændre – fordi jeg ville skabe bedre forhold for vores børn og for vores unge.
Det er hjerteblod for mig.
Vi snakker også herinde om skolevægring, en bedre pædagoguddannelse og minimumsnormeringer og sender penge ud til vores kommuner, så de kan løse det.
Så synes jeg bare, at vi i forhold til et forslag som det her vasker hænder og siger: Det er kommunernes ansvar.
Men hvem er det, der skaber de rammer for kommunerne?
Det er da os.
Og hvem er det, der kommer til at skabe de her rammer for forældrene, for pædagogerne, for vores børn og for de ansatte, der går på arbejde?
Så i forhold til det her med at sige, at det er kommunerne, ja, så er det kommunerne.
De skal også efterleve den lov, vi laver her, og det er jo grunden til, at vi er her.
Så kan ordføreren ikke følge mig i den argumentation?
Joachim Hoffmann-Petersen (KF), 2025-12-11:
Som sagt mangler der jo en del af information, og noget af det må vi jo få indsamlet undervejs i processen, når det her bliver udvalgsbehandlet.
Det skal ikke være pengene, der afgør det.
Så må vi finde dem om ikke andet på en fremtidig finanslov.
Det er ikke det, det kommer an på.
Men vi skal også lige passe på, hvordan vi gennemfører det i forhold til kommunerne.
Theresa Berg Andersen (SF), 2025-12-11:
Det er helt rigtigt, at det her simpelt hen handler om at komme af sted på det kursus og om opkvalificering hvert andet år, tror jeg, det er.
Det er også derfor, det er så vigtigt.
Jeg har også lyst til at sige til ordføreren: Anerkender ordføreren ikke, at når borgerforslag kommer, har vi heller ikke en forventning om, at økonomien er på plads?
Jeg kunne godt tænke mig at høre, hvordan ordføreren forholder sig til de små 9 mio. kr., en opkvalificering koster med det skøn, som ministeren har givet os over at opkvalificere en tredjedel af de af landets personaler, der arbejder på det her område.
Joachim Hoffmann-Petersen (KF), 2025-12-11:
Jeg læser også lovforslaget, som om det er teknologineutralt i forhold til LifeVac.
Det vigtige er, at det følger de protokoller, vi har for genoplivning i hele samfundet.
Vi har heldigvis en stærk præhospital kæde i Danmark, og en ret stor del af befolkningen har styr på førstehjælp både i forbindelse med fremmedlegemer i luftveje hos børn, der lidt er noget særligt, og så almindelig genoplivning af børn.
Jeg vil da opfordre alle, der følger med her, til lige at gå ind på alle de mange hjemmesider, der er, hvor man kan se, hvordan man lige skal gøre, se en kort video af, hvordan man gør.
Personligt har jeg adskillige gange – jeg har ret mange små søskende – haft vendt bunden i vejret på dem.
Det startede jeg med, da jeg var 8-10 år.
Da havde jeg bunden i vejret på nogle af mine små søskende første gang.
Det var sådan en relativt hyppig foreteelse hjemme os hos.
Rasmus Lund-Nielsen (M), 2025-12-11:
Nej, men det er så der, hvor jeg har redegjort for, at kommunerne jo er forpligtet, og det er så også herindefra, til at sikre et forsvarligt og sikkert miljø at have deres i det her tilfælde børn i, men det gælder sådan set alle vores nære velfærdsinstitutioner.
Det var det, jeg nævnte: Der er jo nogle klare krav til, at man kan aflevere sine børn og vide, at det foregår sikkert.
Så er det jo fint, at vi så også har givet dem ekstra penge til at sige, at hvis de ikke mener, de kan leve op til det, hvad angår førstehjælp, så kan de bruge en del af opkvalificeringsmidlerne til at sikre løbende opkvalificering, hvad angår førstehjælp.
Joachim Hoffmann-Petersen (KF), 2025-12-11:
Tak for ordet, og tak til de 50.000 underskrivere, og kæmpestor tak til forældrene, der har været udsat for den her hjerteskærende begivenhed.
Det er utroligt, at de har overskud til at hjælpe os videre.
Der er måske nogle enkelte, der har undret sig over, hvorfor jeg har Bamse fra Bamse og Kylling liggende ovre på min plads.
Jeg ville gerne have taget en bamse med herop og demonstreret, hvordan man skaber frie luftveje på et barn, der er ved at blive kvalt af et fremmedlegeme, men man må jo ikke have genstande med herop på Folketingets talerstol, så derfor må det vente.
I de 10 år, jeg har kørt akutlægebil, er jeg jævnligt blevet kaldt af sted på en melding om fremmedlegemer i et barns luftveje.
Det er en af de meldinger, der får det til at løbe koldt ned ad ryggen på en.
Og ja, der bliver kørt en hel del hurtigere, når det er den melding, end når meldingen er hjertestop på et plejehjem.
Borgerforslaget og beslutningsforslaget indeholder rigtig meget godt.
Førstehjælpsundervisning kan klart være livreddende, og det bør selvfølgelig også være en selvfølge hos dem, der passer vores børn, og der er jo allerede krav til kommunerne om, at det skal foregå på forsvarlig vis.
Der er nu også nogle problemer i det her forslag.
LifeVac og lignende metoder er ikke godkendt til rutinebrug af Dansk Råd for Genoplivning og den amerikanske hjerteassociation eller det europæiske ILCOR.
Og den status, der er nu, er, at der er brug for mere forskning, inden det bliver implementeret som standard i genoplivningsprotokoller.
Det skal overlades til fagpersoner.
Forslaget er også ude i en anvisning af finansieringen, og der mangler en del oplysninger omkring, hvad der bliver gjort allerede.
Så derfor stemmer Konservative for regeringens og LA's beretningstekst, så arbejdet også kan fortsætte i udvalget bagefter.
Når jeg nu ikke kan demonstrere, hvordan man skaber frie luftveje på et barn her på talerstolen, så vil jeg da gerne tilbyde medlemmerne af det høje Ting og mine kollegaer her i dag, at jeg kan demonstrere det ude ved kaffemaskinen, når vi er færdige med det her punkt.
Rasmus Lund-Nielsen (M), 2025-12-11:
Det er, fordi jeg ikke køber præmissen for det spørgsmål, for det opstiller en dikotomi, som jeg mener er falsk.
For selvfølgelig er der et krav om, at barnets tarv skal sikres.
Men det er jo ikke, fordi vi så fra Christiansborg detailregulerer det her område, centraliserer det og siger: Nu skal alle have det her førstehjælpskursus; så er barnets tarv dermed sikret, og så er der aldrig nogen børn, der kommer til at blive udsat for en ulykke.
Det er der ikke noget fagligt belæg for overhovedet.
Man kan jo desværre sagtens komme til at blive udsat for noget lignende det her som forælder, at ens barn går bort, selv om man indfører sådan et krav her.
Helene Brydensholt (ALT), 2025-12-11:
Men vil ordføreren ikke medgive, at pengene i den pulje, som ordføreren refererer til, jo kun kan bruges én gang?
Hvis man bruger dem på førstehjælpskurser, er der noget andet for børnene, som så ikke bliver løftet.
Jeg kan så forstå, at ordføreren ikke vil svare på mit spørgsmål.
Jeg synes egentlig, det var meget simpelt.
Hvad er vigtigst: barnets tarv eller kommunernes selvbestemmelse?
Theresa Berg Andersen (SF), 2025-12-11:
Heldigvis kan livreddende førstehjælp også være i forbindelse med andet, end når noget sætter sig i vores luftveje.
Derfor mener jeg faktisk også, at det er så vigtigt, for der er rigtig meget politik i en sag som den her.
Det handler jo også om, hvilket transportmiddel – om det er en babyambulance – der kommer frem på det rigtige tidspunkt.
For der står jo »hertil adgang til hjælpemidler såsom LifeVac« .
Så anerkender ordføreren ikke, at det her ikke er fastlagt, og at der findes andre muligheder?
I min verden handler det her grundlæggende om at lave en lov, der giver den tryghed ude i vores institutioner, som alle fortjener.
Helena Artmann Andresen (LA), 2025-12-11:
Altså, det kommer selvfølgelig an på, hvordan man vælger at lave tilsyn med det, men jeg kan forestille mig, at det godt kan gå hen at blive ret bureaukratisk.
Og så er der igen det her med, hvis man står og skal have en vikar ind og der så ikke er en med et opdateret førstehjælpskursus, for det er jo det, der står, altså at det er alle medarbejdere.
Så det er de ting, jeg er bekymret for, men jeg er da interesseret i og håber, at SF vil gå med i en beretningstekst, og at vi så måske kan komme lidt længere med den end det, vi er nået med regeringen.
Theresa Berg Andersen (SF), 2025-12-11:
Jeg synes jo, det er gode toner fra Liberal Alliance.
Jeg kunne godt tænke mig at vide noget.
Når ordføreren snakker om bureaukrati i det her forslag, bliver jeg lidt nysgerrig på, hvad det er for noget bureaukrati, man tænker kan stå over en lov, hvor alle i et dagtilbud egentlig skal have det.
Tak, og tak til ordføreren.
Jeg hører også ordføreren sige, at de fleste allerede gør det.
Det er jo godt.
Men hvis bare én institution, én afdeling ikke har det her førstehjælpskursus og ulykken indtræffer, svarer det i min verden jo lidt til at sige: Alle biler har sikkerhedsseler, eller de fleste har, og derfor skal vi ikke stille et lovkrav om det.
Er det godt nok?
Er det godt nok, at der sidder enkelte afdelinger derude, der måske ikke på grund af økonomi har muligheden for at opkvalificere?
Når forældrene afleverer det allerbedste, det allermest dyrebare, vi har, skal man slå til, når det er.
Jeg ved, kommunerne er presset på deres økonomi.
Så hvad tænker ordføreren her?
Sara Emil Baaring (S), 2025-12-11:
Tak for ordet, formand.
Først og fremmest vil jeg gerne rette en dybfølt tak til forslagsstillerne bag det her borgerforslag og ikke mindst til Sissel Graversen og Hameed Halawi.
At vi står her i dag, skyldes den ubærlige tragedie, at I mistede jeres lille datter Noelle.
Midt i en sorg, som ingen forældre burde kende til, har I alligevel valgt midt i et meningsløst tab at række hånden ud og forsøge at skabe en forandring, så andre familier måske kan blive skånet for den smerte, som I må bære, og det fortjener den allerallerstørste respekt.
Den fortælling, som I har delt med hele landet, har gjort dybt indtryk, og den har mindet os alle sammen om, hvor afgørende det er, at de voksne omkring vores børn er rustet til at handle hurtigt og sikkert, når ulykken sker.
Derfor vil jeg gerne helt tydeligt sige, at vi i Socialdemokratiet fuldt ud anerkender intentionen bag borgerforslaget.
Når det er sagt, har vi har vi også ansvaret for, hvordan vi indretter vores lovgivning.
I Danmark er det kommunerne, der har ansvaret for dagtilbud, kommunale skoler og fritidstilbud og for tilsynet med de private pasningsordninger.
Kommunerne kan allerede i dag vælge at stille krav om førstehjælpskurser, og mange gør det også allerede.
Derfor mener vi i Socialdemokratiet sammen med en bred kreds af partier, at intentionen i forslaget er rigtig, men at midlet ikke skal være et centralt statsligt lovkrav.
Det vil være et brud på den kommunale selvforvaltning, og det vil medføre betydelige udgifter, som der ikke er anvist finansiering til.
Det ændrer dog ikke på, at det her område er vigtigt, og regeringen har afsat midler til opkvalificering af det pædagogiske personale både i kommunale og i private tilbud, så de netop kan tilbydes mere førstehjælpstræning, hvis det er det, man har behov for.
Vi forventer, at kommunerne tager deres ansvar på sig, for som forældre skal man trygt og uden frygt kunne aflevere sit barn om morgenen.
Deri ligger, at det er et kommunalt ansvar at sikre, at alle pasningstilbud er indrettet sikkerhedsmæssigt forsvarligt, og at personalet har de nødvendige kompetencer, herunder f.eks. førstehjælpskursus m.m.
Der vil være betydelige udgifter forbundet med beslutningsforslaget, hvilket der ikke er anvist forslag til finansiering til.
S, V, M, LA og K kan på ovenstående baggrund ikke støtte B-forslaget.
Kommunerne har ansvaret for kommunale skoler, herunder folkeskoler og fritidstilbud.
Kommunerne kan lokalt beslutte at stille krav om førstehjælpskurser for personalet på deres institutioner.
Frie skolers bestyrelse kan på linje med kommunalbestyrelsen for kommunale skoler beslutte, at personalet på frie skoler skal gennemføre førstehjælpskurser.
Da kommunen ikke udøver myndighed over de frie grundskoler, kan den ikke stille krav herom.
Førstehjælpskursus er desuden allerede i dag en obligatorisk del af pædagoguddannelsen.«
Mattias Tesfaye (S), 2025-12-11:
I den finanslov har vi også besluttet os for en opkvalificeringspulje, som rækker frem til 2035.
Det er en opkvalificeringspulje, vi har haft tidligere, men som vi den her gang har besluttet os for også skal kunne bruges til førstehjælp for det pædagogiske personale i dagtilbud.
Det er jo en pulje, der består af i alt 235 mio. kr. til næste år.
Theresa Berg Andersen (SF), 2025-12-11:
Der jo blevet delt rigtig mange penge ud i skattelettelser, men det skal ikke være ordet i dag.
I et spørgsmål i juni måned spurgte jeg ministeren: Hvad regner man med, at det her vil koste på kroner?
Jeg mener, at det her, og lad os blive i juleterminologien, er pebernødder – pebernødder, der kan redde liv.
Så hvad tænker ministeren om så lille et beløb, der kan have så stor indflydelse?
Mattias Tesfaye (S), 2025-12-11:
Jamen jeg tænker jo først og fremmest, at reglerne siger, at dagtilbud skal være indrettet forsvarligt og kommunerne har et ansvar for, at personalet har de nødvendige kompetencer, men også, at det er en lokal vurdering af, hvordan man konkret lever op til det.
Theresa Berg Andersen (SF), 2025-12-11:
Tak, og tak for talen.
Øv, kan jeg jo bare sige.
Jeg lytter mig også til, at ministeren snakker om kommunalt selvstyre, og jeg synes også, det lyder ret principielt, men det ignorerer også de realiteter, vi oplever ude i vores kommuner.
For min erfaring er, at kommunernes indsatser i dag er ekstremt ujævne.
Nogle prioriterer førstehjælp højt, også fordi vi ved, at midlerne er svære at finde, og andre prioriterer det ikke højt.
Derfor kan jeg også have en bekymring om, at sådan noget som livreddende førstehjælp, der redder liv i en svær situation, kan variere efter et postnummer.
Liv må aldrig blive et spørgsmål om et postnummerlotteri.
Så hvad tænker ministeren herom?
Mattias Tesfaye (S), 2025-12-11:
Tak til formanden for ordet, og tak til forslagsstillerne.
Det er et forslag, der pålægger regeringen at indføre et lovkrav om, at alle ansatte i kommunale og private dagtilbud, skoler og fritidsordninger skal have et førstehjælpskursus målrettet babyer og børn med løbende opdatering af kurset.
Det indgår også, at lovkravet skal forpligte kommunerne til at stille de nødvendige hjælpemidler til rådighed såsom LifeVac eller lignende.
Sagen, der ligger til grund for borgerforslaget, er en tragisk ulykke, hvor et lille barn på 10 måneder blev kvalt, mens hun blev passet i en privat pasningsordning.
Regeringen er derfor også enig i intentionen i beslutningsforslaget, men jeg tror ikke, at det er det rigtige greb, at den tragiske hændelse skal give anledning til statslige krav, som det foreslås med beslutningsforslaget.
For dagtilbud, for kommunale skoler og for fritidstilbud er der ikke fastsat centrale regler om, at det pædagogiske personale skal tage et førstehjælpskursus.
Kommunerne kan dog allerede i dag lokalt beslutte, at der skal gælde krav om førstehjælpskursus og opdatering af det for det pædagogiske personale i dagtilbud og for personalet i kommunale skoler og fritidstilbud.
For frie skoler gælder det, at det er den frie skoles bestyrelse, der beslutter, om personalet skal gennemføre førstehjælpskurser.
Da kommunen ikke udøver myndighed over de frie skoler, kan den ikke stille krav om det.
Baggrunden for beslutningsforslaget er en forfærdelig historie, men vi mener, at kommunerne bedst selv lokalt vurderer, hvordan og hvorvidt der skal stilles krav, og at det ikke er noget, som vi skal beslutte på Christiansborg.
Vi kan af den årsag ikke støtte beslutningsforslaget.
Tak for ordet.
Sara Emil Baaring (S), 2025-12-11:
Tak for det.
Som det ligger i dag, skal kommunerne sørge for, at institutionerne er sikkerhedsmæssigt forsvarlige, så jeg går da stærkt ud fra, at hvis en kommunalbestyrelse ikke synes, det er tilfældet, sikrer man noget uddannelse.
Det har vi så også fået bestyrket nu ved en finanslov, som ministeren udtalte tidligere, og som blev vedtaget i dag, og i den ligger opkvalificeringspuljen.
Vi åbner op for muligheden for, at det her førstehjælpskursus også kan være en del af det.
Det kan man sige er noget af det gode, som det her borgerforslag og den blev styrkede fokus på det her har gjort, for er der faktisk åbnet op for den del også.
Theresa Berg Andersen (SF), 2025-12-11:
Kommunernes økonomi er under maks. pres.
Jeg har selv været dagtilbudsleder i over 15 år, været på gulvet i 19 år, og jeg ved også godt, at det nogle gange handler om økonomiske prioriteringer.
Det hedder sig også, at når midlerne er ved at slippe op, bliver vi nødt til at vente, og det er svært at rekruttere på det her område og få nye fagfolk ind.
Så det her med at gøre det til et lovkrav kunne jo reelt sikre, at det var til stede i alle institutioner og skabe en forpligtelse over for kommunerne, som man gør på mange andre områder.
Kan ordføreren virkelig ikke se, at det kunne gøre en forskel, hvis vi sagde, det her var et lovkrav, ligesom vi gør mange andre steder?